Papersnake/gushiwen huggingface dataset:
时数日不雨宴亭中乃忽交澍喜甚有作
尹台（明代）

出郭时云合，登山好雨来。旱愁开仆御，春色起楼台。

唤叶啼鸠聚，冲花舞燕回。群公鞠疚日，此地畅樽罍。
兰亭序墨本
罗颂（宋代）

文皇嗜好非声色，偶爱兰亭亦其癖。
河南犹恐后来闻，竟使昭陵饿真迹。
世閒能悟知几人，墨本珍传意愈勤。
有似春云隐明月，光影还到行江分。
法曹得此深恨晚，有客携从大梁远。
多言南渡罕曾见，大胜薛家蝉翼本。
嗟我学书从少年，较计点画分媸妍。
老拈撅笔万事懒，忽见锦轴心凄然。
真行姿媚公所取，篆隶何妨更兼有。
退之但作石鼓歌，谈笑讥诃换鹅手。
奉和人日清晖阁宴群臣遇雪应制
宗楚客（唐代）

窈窕神仙阁，参差云汉间。九重中叶启，七日早春还。

太液天为水，蓬莱雪作山。今朝上林树，无处不堪攀。
书清凉境界壁 其一
辛弃疾（宋代）

从今数到七十岁，一十四度见梅花。何况人生七十少，云胡不归留此耶。
誓节马驿读龙溪诗
喻良能（宋代）

博山一穗爇沉薰，寄傲胡床笑此身。
马队也知非讲肆，聊从开府乞清新。
睦州
张伯玉（宋代）

千家楼阁丽朝晖，人到于今说钓矶。
雨后数峰骄欲斗，春来两钓活如飞。
高吟多谢沈家令，中酒长怜杜紫微。
更爱严城无锁处，白云摇漾去还归。
任弘农尉献州刺史乞假还
李商隐（唐代）

黄昏封印点刑徒，愧负荆山入座隅。却羡卞和双刖足，一生无复没阶趋。
送离大师入石洞
何绛（明代）

罗浮高万丈，缥缈在东方。云雪藏精舍，天人待法王。

饥餐林下菌，闲梦瀑边床。别去何消息，梅花闻处香。
熊
李峤（唐代）

导洛宜阳右，乘春别馆前。昭仪忠汉日，太傅翊周年。

列射三侯满，兴师七步旋。莫言舒紫褥，犹异饮清泉。
咏史四章 其二
刘慎荣（清代）

昔时刀笔吏，今日真宰相。宰相真本领，只看来谒上。
题孙得休居室
蒋华子（宋代）

住世百来年，童颜只俨然。
道心丹灶外，诗趣笔床边。
瓮牖清虚府，盆池小有天。
云关谁剥啄，端是问神仙。
观物吟四首·其一
邵雍（宋代）

日月无异明，昼夜有异体。
人鬼无异情，生死有异理。
既未能知生，又焉能知死。
既未能事人，又焉能事鬼。
斗洞见梅花四首 其四
郭之奇（明代）

日月将穷节，风云未改围。岂知春色满，独寄晓芳微。

所欲誇寒岁，无妨动远晖。折来终不忍，相对浑忘归。
栩菴力高士与同散步二首
白玉蟾（宋代）

老槐苍苍嫩槐绿，小麦青青大麦黄。
燕已生雏莺已去，落花不管蜂蝶忙。
太皇太后阁六首
苏轼（宋代）

不独清心能省事，应缘克已自销兵。
传闻塞外千君长，欲趁新年贺太平。
摸鱼儿 其四 寿傅枢阁中李夫人
葛长庚（宋代）

跨飞鸾、醉吹瑶笛，蓬莱知在何处。薰风飘散荷花露。

梦觉已非处所，忘归路。谁知道、人间别有神仙侣。

身游枢府。奈诏入玉楼，猛骑箕尾，四海忆霖雨。

问王母。天上桃红几度。蕊宫今是谁主。明年甲子从头数，春入鬟云鬓雾。

如今去。是处里、福田都著黄金布。庭前玉树。看子早生孙，孙还生子，岁岁彩衣舞。
送李少府贬峡中王少府贬长沙
高适（唐代）

嗟君此别意何如，驻马衔杯问谪居。
巫峡啼猿数行泪，衡阳归雁几封书。
青枫江上秋帆远，白帝城边古木疏。
圣代即今多雨露，暂时分手莫踌躇。
赠刘忠朴
文天祥（宋代）

楹何为折剑何借，须肯为佛粪肯尝。
马公布衾王公饭，石家锦障丁家香。
忠邪佞邪两无定，一雕一璞异其性。
忠朴先生躔法高，古今四者岂关命。
五九六馀能善恶，铁算不是并州错。
便从忠朴问如今，忠果谁忠朴谁朴。
畏虎
徐照（宋代）

侯门无罴虎，进者何趑趄。
主人畏客来，有甚虎与罴。
彼此情不安，逢迎反忧悲。
我爱由上翁，面有无求姿。
不怨春作苦，联以岁晚期。
藜藿如羊枣，豆粟兼晨炊。
西风作霜晴，晓寒起呼儿。
大儿收橡实，小儿拾松枝。
无坟当自求，勿用他人为。
病中喜黄君常至时君常读书罗浮
韩日缵（明代）

有客从蓬岛，还来问采薪。竹篆坛中侣，梅魂月下人。

携将秋爽色，一濯我心神。顿使膏盲去，翻于泉石亲。

青山吾欲老，白社尔为邻。采药铁桥下，翛然复此身。
次韵韩与玉上都道中阻雨见寄
王祎（明代）

北度居庸去路修，平郊如海夏如秋。赋高合拟扬雄献，年少谁当贾谊忧。

黑雨漫山浑未歇，赤城何处定迟留。不知鞍马驱驰苦，得似慵夫昼卧不。
宿王家村 其一
王十朋（宋代）

舟行湖北路千里，家在浙东天一涯。宿处问名同住处，梅花不见见芦花。
西极天马歌
释宗泐（明代）

天马来，自西极。流汗沟朱蹄踏石，眴目径度流沙碛。

天子见之心始降，九州欲省民痍疮。宛王何人敢私有，贰师城坚亦难守。

等閒骑向瑶池前，周家八骏争垂首。天闲饱秣玉山禾，苜蓿春来亦渐多。

感君意气为君死，一日从君行万里。
秋晚行
僖同格（清代）

秋原落日秋坟荒，老狐出踞坟穴旁，呼风向月啼晚凉。

道人步屟榛莽中，搴蓬坐指枯𩪘𩩝。吾与汝皆亡是公，尔未尝死我未生。

野磷古血徒相惊，归欤试作《秋晚行》。呜呼！世人鲜有不死身，东坡说鬼君无嗔，鬼亦岂不尝为人。

且与妇子烹秋茶，寒镫作蕊如作花，道人夜久犹咨嗟。
和史司直韵五首
吴潜（宋代）

疑怪虚窗彻夜明，晓看积雪与阶平。
虽知乐岁无捐瘠，尚恐祁寒有怨情。
天地浑沦方返朴，国家霈泽正哀惸。
区区甚愿祈三白，只怕人閒忌满盈。
郊庙歌辞 梁郊祀乐章 庆融
张衮（唐代）

导和气兮袭氤氲，宣皇使兮彰圣神。服遐裔兮敷质文，格苗扈兮息烟尘。
道中闻蛙声
张舜民（宋代）

一夜蛙声不暂停，近如相和远如争。
信知不为官私事，应恨疏萤彻夜明。
至武昌寄生
呼文如（明代）

孤舟别后两相望，霜露凄凄落叶黄。
黄鹄矶头天万里，知君何日渡潇湘？
齐云自
叶适（宋代）

天下雄诸侯，苏州数一二。
都会自昔称，陪京今也贵。
奕奕撰重自，岧岧立平地。
虚景混空苍，嚣声收远肆。
闉阇虽散阔，栏槛皆堪记。
向非土木力，焉能快高视。
湖山西南维，江海东北塈。
舍缓未为愚，疏达终多智。
穷民一宵灯，细巧杂纹织。
豪士三春卉，妖丽乱名字。
侈甚见精诚，富余轾讲肄。
先朝丰豫日，应奉稽古义。
花纲飞入汴，石林鬼浮泗。
天然造生活，始者行赈施。
王公占上腴，邸观角奇致。
是邦聚璀璨，四顾尽憔悴。
狂风胡误濡足，遗爇等交臂。
艰难屡省方，薄遽亏顿置。
因循堕和好，挽仰销年岁。
翻怜井邑盛，又使编氓匮。
颇云鱼虾微，亦已困征税。
人生贱苟免，所尚刚强气。
呼鹰饱何待，暴虎怒斯易。
吁嗟又悒悒，胡为长惴惴。
夜闻踏歌喧，激列动哀思。
吴俗固捷疾，吴后信蠭利。
项梁起雠秦，子弟奋投袂。
功成须力到，岂必资黠慧。
宁羡鹊居巢，盍如蛉有类。
未发忌先闻，因诗良自喟。
登城漫兴
孙一元（明代）

独上荒城望九垠，长风吹月到天津。蛟鼍浪起全吞楚，鸟鼠山空远见秦。

岁月虚惊青琐梦，江湖终要白纶巾。不须更道归来好，烂醉樽前软脚春。
句
陶弼（宋代）

避秦荒径在，招屈古祠空。
过平湖沈楷炼二秀才宅
林光（明代）

乌纱白葛暮春前，何处烟霞得辋川。清水人家看入画，罗浮客子笑当筵。

名花恰对平生眼，怪石真成小洞天。萧管莫催山阁雨，清樽红烛愧留连。
烛下瓶中江蜡二梅
杨万里（宋代）

江梅蜡梅同日折，白昼看来两清绝。
如何对立烛光中，只见江梅白於雪。
暇日饮酒辄用靖节先生韵积二十首 其十九
俞德邻（宋代）

在昔盛壮时，为贫亦求仕。终然返故庐，谋道不谋己。

岂不忧饥寒，折腰固吾耻。左手招夷齐，右手揖绮里。

何必驷马车，策勋耀前纪。时行吾则行，时止吾则止。

行止未有涯，醉乡差可恃。
题凤埕八景 其二 南带玉砂景
黄诏（明代）

玉种移来到海□，天然佳案在村前。高秋入眼飞琼屑，盛夏汤蹄飏璧烟。

午夜月明满彀见，三春雨浣玷瑕鲜。门庭白面多和璞，得遇相知价倍偿。
读《钧天乐》传奇(1) 吊古
费墨娟（清代）

珠联璧合总蹉跎，红袖青衫困网罗。欲问彩云何处散，那堪好网几回磨？

怀才不遇嗟埋没，有貌无缘叹坎坷。举首问天天不语，读书每叹苦人多。
添字浣溪沙 春暮有感
郭景飙（清代）

拨闷无过是醉乡。老来犹入少年场。烟雨濛濛春去也，莫思量。

杜宇声声啼不住，蝶无寻处野桥芳。依旧去来梁上燕，为谁忙。
郊庙歌辞。祭神州乐章。舒和
佚名（唐代）

坤道降祥和庶品，灵心载德厚群生。

水土既调三极泰，文武毕备九区平。
酹江月（咏芍药）
曾协（宋代）

一年好处，是满城红药，留连□□。十里扬州应费了，多少春工妆饰。弱质欹风，芳心带露，酒困娇无力。园林绿暗，粉光低占丛碧。

谁与千载声名，翻阶高咏，出文章仙伯。阅尽繁华芳意歇，初识倾城风格。双脸晞红，春衫挽并，天巧终难敌。十千沽酒，算应花畔消得。
秋日
田需（清代）

水北原南自往还，秋来博得一身闲。寒林叶落如听雨，远浦云停似见山。

蕉鹿何因来梦里，华胥不拟到人间。乘时大有群公在，让我开笼放白鹇。
夜窗
赵时韶（宋代）

候虫鸣砌冷萧萧，半点残灯伴寂寥。桐叶亸秋黄不彻，那堪小雨学芭蕉。
翁媪叹
赵汝燧（宋代）

旱曦赫空岁不熟，炊甑飞尘煮薄粥。翁媪饥雷常转腹，大儿薄薄小儿哭。

愁死未死此何时，县道赋不遗毫釐。科胥督欠烈星火，诟言我已遭榜笞。

壮丁偷身出走避，病妇抱子诉下泪。掉头不恤尔有无，多寡但照帖中字。

盘鸡岂能供大嚼，杯酒安足直一醉。沥血祈哀容贷纳，拍案邀需仍痛詈。

百请幸听去须臾，冲夜搥门谁叫呼。后胥复持朱书急急符，预借明年一年租。
九月二十五日有传秋闱两榜至书舍见思永杨植以诗中乙科喜乡闾之有人学业之丕振因赋三绝以自释 其一
刘崧（元代）

延祐开科第一春，吾邦文物故彬彬。后来接踵登名盛，致政词林有几人。
答李侍御问
皎然（唐代）

入道曾经离乱前，长干古寺住多年。爱贫唯制莲花足，

取性闲书树叶篇。自笑不归看石榜，谁高无事弄苔泉。

身外空名何足问，吾心已出第三禅。
寄傅逸人
张咏（宋代）

鸥鹭怜疏野，朝昏绕户飞。
有谁知此意，独立对斜晖。
落叶堆荒径，澄泉照白衣。
圣君方急善，应好下鱼矶。
大涤洞天留题
朱堂（宋代）

地胜群峰秀，山高宿雾昏。
灵宫从昔著，仙迹至今存。
嵌洞窥天巧，飞泉挟石奔。
尘缘何日了，小築占云根。
枣阳道中
邢居实（宋代）

春仲赋南征，岁暮复北走。区区徒尔为，惭愧道旁堠。

岐路剧羊肠，重岗九十九。马疲须著鞭，袖短难藏手。

与君从此别，把袂倚衰柳。百年但如斯，不日成老丑。

我本四方人，飘泊谁为偶。有意问山神，此生复来否。
初秋喜雨
陈宓（宋代）

稚金无力拒炎光，挟雨呼风作晚凉。
玉漏城头传一箭，征人已觉十分长。
孤雁
牟巘五（宋代）

如何苦作断肠声，度尽关山失弟兄。
万里他乡谁是伴，单栖半弟若为情。
鷚鷚每叹众人薄，落落孤将一意行。
只恐影沉湘水后，更无来者继高名。
邢大声广声于去非携酒约解元衡毕叔文及蕃过陈叔尹值叔尹之出成四十字
韩淲（宋代）

松竹连花树，田园带隐庐。青衫宁累我，黄卷不孤渠。

载酒期问字，经邱逢命车。庞公虽浪出，且慰故人疏。
和颖仲山行即事
李弥逊（宋代）

平芜新绿占封圻，横路游丝网落晖。
同径人稀藏窈窕，禅扉春尽老芳菲。
缓行照水知鱼乐，随意穿花见蝶飞。
二了舁篮今夜月，龙钟犹胜杖藜归。
千尺雪 其三
弘历（清代）

一处图存四处踪，东西南北任相逢。竹炉应付高閒者，惭愧浮香越椀浓。
次韵两苏公讲筵唱和四首 其二
晁补之（宋代）

李公素誉压朝端，曾溯龙门鬣未乾。虽愧彭宣惟赐食，未惭贡禹亦弹冠。
和裘父侄季狸竹夫人歌
曾协（宋代）

我家门户潇洒侯，渭川千亩封君俦。自应秀气到儿女，骨格凛凛含清秋。

向来玉立蹄轮道，已解使人除热恼。事君为取冰雪清，岂是与君相媚好。

人生用舍元有时，秋堂挂壁何足悲。不是短檠长弃置，会与夏簟还相宜。
夏五再游慈云
陈著（宋代）

青山屏绕碧溪湾，不是閒身欲到难。
好容易招才隔水，先茔在望莫凭阑。
三杯便是人閒福，半榻聊分物外安。
扶醉有儿归路稳，不妨风露旧南冠。
早起
陈宓（宋代）

市廛无计避风埃，反闭柴门懒自开。
春梦恰同檐雨断，俗氛已逐鸟声来。
长相思（绍兴戊辰闰中秋）
向子諲（宋代）

年重月，月重光。万瓦千林白似霜。扁舟入醉乡。

山苍苍。水茫茫。严濑当时不是狂。高风引兴长。
绿阴亭自唐时有之到今五百年卢肇二三公题诗
戴复古（宋代）

五百年前作此亭，亭前古木绿阴清。
而今古木无存者，赖有新亭击旧名。
和紫虚丹房二十首 其九
程通（明代）

双峰列翠近宫城，猿鹤亲人惯不惊。万壑烟霞抟曙色，五更风雨送潮声。

时平不动干戈事，春作方兴耒耜耕。暇日凭高重回首，玉京迢递五云横。
窃见
王偁（宋代）

象牙筠簟碧纱笼，绰约佳人睡正浓。
半抹晓烟笼芍药，一泓秋水浸芙蓉。
神游蓬岛三千界，梦绕巫山十二峰。
谁把棋声惊觉后，起来香汗湿酥胸。
祥符寺水阁
余国宝（宋代）

楚江空阔水阆收，葭苇萧萧两岸幽。
柔橹推残千顷浪，好风吹过一帆愁。
人归别浦云烟晚，舟泊寒沙岛屿秋。
领略风光须我辈，谩寻诗句倚江楼。
和魏都大牡丹二首 其二
袁甫（宋代）

费尽工夫始盛开，一时赏玩四时培。东君摧折飘零后，犹带天香溪上来。
山茶
于若瀛（明代）

丹砂点雕蕊，经月独含苞。既足风前态，还宜雪里娇。
伤田家二首 其二
何景福（元代）

缫车未歇取丝分，私债官逋夜打门。里正不慈胥吏酷，穷民空感半租恩。
病肺齿痛对雪
张耒（宋代）

拥庭晴雪照高堂，卧病悠悠废举觞。
肺疾仅同园令渴，齿伤不为幼舆狂。
交飞翠斝知谁醉，独嗅乌巾认旧香。
惟有烹茶心未厌，故知淡泊味能长。
小饮
刘克庄（宋代）

暮年衰老读书慵，惟有杯中兴尚浓。
枕菊惰人真远祖，看花颇子亦同宗。
鮆鱼虾{左鱼右差}何亏汝，螺蠃螟蛉妄议侬。
帝赐醉乡为食邑，此生不必更移封。
哈密回城九龙树行
许乃谷（清代）

伊吾城，滚白寺，红柳千年谁位置？火龙得气欲拿云，金蛇作势先蟠地。

孤根劈破剩苍皮，皮开迸出轮囷枝。枝分四兮干分九，忽伏忽起争离奇。

枝枝珊瑚撑，叶叶翡翠垂。扪之鳞甲赤，雪后全身白。

一生梦不到楼台，百弓地只邻阡陌。可有少妇红泪弹，那得文人青眼看。

竟使奇才沙碛老，殊方苍莽悲穹昊。岂知杰士成大功，半在龙沙绝域中。

卫霍奇勋书竹帛，韩范高名争华嵩。历尽冰霜神骨清，不经忧患何由生。

柳乎龙乎吾语尔，莫因坎𡒄鸣不平。会须腾挪天上行，洒雨润泽千夫耕。
缘识
宋太宗（宋代）

承平无事上元节，丝竹歌声更互发。
自从雨后最晴明，不似往年今岁别。
死来无意在遨游，常愧三光明皎洁。
千门万户乐喧喧，就中年少无蹔歇。
天街红燄布群星，晃炀人间鬪明月。
天衣故寺
宗莹（宋代）

园庙深关春寂寂，雨杉风桧翠萧萧。
山中旧事无人说，碎叠唐碑补石桥。
寄保寿心镜
释月涧（宋代）

保寿当年不渡河，个般檐板误人多。劝君剩买草鞋好，弹雀何曾只就窠。
次韵乡友
方岳（宋代）

书生作计已差殊，况复真穷五技鼯。
空费寸阴酬急羽，还同斗米饱侏儒。
鸥盟正尔隔千里，鹤梦何曾到九衢。
茅屋春寒明月夜，梅花曾与寄声无。
閒居二首 其二
云名山（明代）

高卧云林岁月馀，东风不到野人居。春来山畔愁花鸟，老去人间笑栎樗。

无病不须供药饵，有园尽可种团蔬。商山谷口千年事，沦隐无劳羡史书。
壶中天慢 送春
吴兰畹（清代）

深深庭院，正绿肥红瘦，几番梅雨。九十韶光都过了，引起离思雨缕。

燕语添愁，莺声做暖，无计留春住。依稀梦醒，谁将心事低诉。

回首芳草天涯，王孙去也，消息知何处。难道东风真有脚，踏碎落红无数。

豆蔻歌残，蔷薇香冷，寂寞扃朱户。匆匆一别，添人多少情绪。
寿五一弟四首
廖行之（宋代）

奉养烝尝子职共，盍迎尔相重承宗。
人生正始严昏娶，嬖御虽贤礼不容。
薛玠两投诗以古风谢之
陈文蔚（宋代）

知君家住象山麓，日有见闻新耳目。
自怜各在天一涯，休誉惟能采乡曲。
却来一见玉溪头，已知标致非凡俗。
等闲挥翰墨淋浪，惠我新诗不金玉。
强将学问说根源，异同更与明朱陆。
吾道工夫有端绪，要是义精仁乃熟。
博文约礼是真传，收拾奇功归谨独。
参前倚衡勿间断，千功断弦端可续。
手披诗卷荷情真，聊以斯言报谆复。
题逃户
薛能（唐代）

几世瞢农桑，凶年竟失乡。朽关生湿菌，倾屋照斜阳。

雨水淹残臼，葵花压倒墙。明时岂致此，应自负苍苍。
和陈和卿四绝
姚勉（宋代）

梁燕无声昼掩扃，若为消此画堂清。
急呼觅句陈无己，莫捻吟髭且一枰。
山行遇雨
孙逖（唐代）

骤雨昼氤氲，空天望不分。暗山唯觉电，穷海但生云。

涉涧猜行潦，缘崖畏宿氛。夜来江月霁，棹唱此中闻。
春日有怀仆射相公洛阳园
范祖禹（宋代）

阙塞当门外，伊流绕舍西。
松筠下改色，桃李自成蹊。
稚笋穿阶迸，珍禽拂面栖。
公归卧林壑，好作钓璜溪。
寄临川司理赵时校书
林逋（宋代）

远宦风波隔，归期岁月频。
天形孤鸟晚，烟色大江春。
驿路向山郭，船樯留估人。
高台望不极，空使鬓华新。
鹧鸪
蔡戡（宋代）

年来随牒走骎骎，险阻谁知客子心。尽日只忧行不得，爱人犹赖有斯禽。
绝句
欧阳鈇（宋代）

恋树残红湿不飞，杨花雪落木生衣。
年来百念成灰冷，无语送春春自归。
仲良见和再和谢焉四首
杨万里（宋代）

谁谓陈三远？髯张下笔亲。
夫何此意合，恐有宿生因。
我岂慵开眼，年来寡见人。
更烦雕好句，割取楚江春。
鱼虾
吕南公（宋代）

神龙在重渊，群鱼喜回环。自矜龙族类，安佚无后艰。

晓戏腥浪馀，暮游浮沫间。轻则远拂渚，深之下穷湾。

或掉其尾萃，或昂其首颁。或扬鬣锋锐，或耀鳞文斑。

众虾亦恣睢，不虑器质孱。跳骹弄牙须，翕习事狠顽。

渔师畏龙威，不敢数往还。操舟变色过，战汗常盈颜。

虽有网与矢，岂容垂且弯。鱼虾尚忿愠，出没如嫉奸。

一朝风雷动，波荡若银山。神龙舍渊去，恍惚达九关。

鱼虾不自喻，固欲严追攀。奔冲竞上击，细大不肯閒。

须臾云雾息，堕落如见删。或委顿砂砾，或摧伤草菅。

里儿争择拾，穷血弥望殷。渔师啸其徒，气貌特愉憪。

漉渊尽取之，不复计锊锾。鱼虾虽有悔，已死谁悲潸。
寄汪献于
胡应麟（明代）

自返金陵客，何方定卜居。七哀应著咏，孤愤蚤成书。

卧榻芙蓉在，衡门薜荔馀。碧云怀望久，一怅剡溪鱼。
丁卯秋夜百驾老人见寄新句奉和 其一
吴灏（清代）

容膝斋居市井边，竹新幸得荫清圆。秋中月魄开团扇，窗雨潇潇欹枕眠。
金丹诗四十八首 其三十七
张继先（宋代）

九真山上接楼台，日月浮生紫气堆。北海下生金芍药，南溟宫产玉攻瑰。

三清门户三田奥，九转工夫九辙回。当此鍊成无价宝，从教人笑我痴騃。
再和答师复五首 其五
释德洪（宋代）

八琼洞口桃花笑，失却尘寰半世忧。闻道客亭炊未熟，坐看冻蚁梦中游。
秋雨
许顗（宋代）

零雨不出动隔旬，门前秋草长於人。
江湖浩渺欲无岸，锦石最小犹生云。
微阳片月何曾见，只有莓苔昏生砚。
田家黍穗未暇悲，茅屋且为萤火飞。
九奋 其五 溯江
薛季宣（宋代）

越夏首兮西溯，张青蒲兮疾去。鹢吻低徊兮翱翔风便，回首东冥兮日远。

睇兰洲兮芳杜若，羌吾好兮不得泊。闻持鼓兮𩐨𩐨，余心结兮尚何乐。

西风驶兮江皋，舟迎风兮溯流。进将寸兮退尺，凝远眺兮江水幽幽。

江风号兮漫天素涛，走鲨逼人兮将吞舟。余奈何兮倏忽，下有蛟龙兮出没。

江豚得意兮若神，肆跳梁兮冲突。泊兮恍，乌云泼墨兮吾上。

天地变兮不可测，渠泉飞兮无峭壁。儃徊余桂棹兮，蘋丛至止。

曳方竹而相羊兮，㩜芝中沚。苏椒红兮和羹，搴辛夷兮用饵。

杂荐兮荪兰，载陈兮薜芷。风细细兮波停，纵余舸兮于征。

长歌自放，顾一返兮屏营。倡曰：扁舟大江，溯狂风兮。

下地登天，转飘蓬兮。人之死生，将彼舸之攸同兮。

停桡待济，考攸终兮。赓曰：逆天理兮，虽大而覆。顺其然兮，百福攸助。

叛水性而余求兮，噫其何故。
五月四日与同僚南楼观竞渡因成小诗四首明日同行可元章登楼又成五首 其四
王十朋（宋代）

榴花照眼对佳客，荷叶传杯怀故乡。想见明年话夔子，又如今岁念鄱阳。
赠彭暄坞 其一
江忠源（清代）

人生如行舟，南北随所牵。桑梓不常值，万里忽相见。

嗟我狂且愚，动辄遭世谴。不谓与君交，胶漆同缱绻。

君才如干将，凛凛寒芒炫。我独契其深，反复看不变。

煌煌帝王都，夥颐走群彦。咄哉两狂士，闭户守孤贱。

孤贱何足论，要以道自缮。吾道久堙郁，相期共摩鍊。
杂诗六首
李若水（宋代）

明月如幽人，邈有出世姿。
吾欲从之游，开门曳藤枝。
得酒袖自举，赏此一段奇。
人生要行乐，戚戚竟何为。
君看李太白，高风谢尘羁。
送神童胡元弼元英从其父胡庭俊归秋浦
王之道（宋代）

西湖清丽春雨余，子今欲去其焉如。
九华插天远在望，三月不焉愁容舒。
二儿奔逸汗血驹，辈视长离与鵷雏。
去年冒雪来其俱，一鸣上国惊群儒。
书不风人人负书，公卿岂庆终犁锄。
惠然过我骑甚都，萧萧晚吹飘襟裾。
借问能留旬月无，吾亦理棹其归夫。
为言与君不同涂，蔼峰松竹鸣笙竽。
奇童小友良不诬，异哉老蚌生双珠。
君之是行亦荣欤，三胡盛事喧州闾。
墨梅 其一
释居简（宋代）

描邈檀栾黪素元，万红千紫失根源。大玄自古人嫌白，白尽何妨反太玄。
八画一首
孔平仲（宋代）

牧守有民社，佳言多告余。金芝先出谷，奔召戒征车。
闻江十吴九得洛相酒戏呈二首 其二
刘敞（宋代）

众人皆醉屈原醒，天禄寥寥白发生。束缊君当游相国，那能我自胜公荣。
题滴水岩
常传正（宋代）

朦胧秋月助光辉，飘泊春风溅客衣。百尺水晶帘不捲，数峰巫峡雨长飞。

羽觞脩禊行将近，蜡屐登山定不稀。自恨云岩迹如扫，仗君借眼瞩芳菲。
新晴野步
陆游（宋代）

吹尽浮云旋作晴，郊原高下水纵横。
烟芜漫漫如添色，谷鸟关关已变声。
迨酒贱时须痛饮，得人扶处尽闲行。
隔湖遥指兰亭路，邻叟追随羡眼明。
岁后三日
张耒（宋代）

春风搅空如怒涛，春日寂寂在蓬蒿。
衡门鸟雀舞不下，西园桃李气已娇。
天边碧云空漠漠，门外荒草还迢迢。
人生几何春复夏，可但白首随渔樵。
遗云液新醇花胯正焙于制幕
袁说友（宋代）

彦聚有英伦，公余无杂宾。
一樽云送液，寸玉雪先春。
浮蚁酒中圣，团龙天上珍。
遣之陪幕府，聊以款车巾。
秋蝇篇
苏过（宋代）

秋风中人如剑芒，飞蝇侧翼何处藏。晨忧霜露避暗壁，晚集户牖依斜阳。

斜阳寂寂能几许，股翼未温寒日暮。纵馋不敢近华筵，屏迹何须待挥麈。

我方六月流汗时，营营聒耳缘目眉。盘餐旨洁未下箸，聚嘬弄吻不少迟。

微物盛衰还有数，得意何曾念寒暑。帐中相吊定饥蚊，窗外巧寻惟蝎虎。

糜身槁死不足怜，耳目所眷欣且去。嗟哉时节那可争，造物于汝何好恶。
大觜乌
元稹（唐代）

阳乌有二类，嘴白者名慈。求食哺慈母，因以此名之。

饮啄颇廉哺，音响亦柔雌。百巢同一树，栖宿不复疑。

得食先反哺，一身常苦羸。缘知五常性，翻被众禽欺。

其一觜大者，攫搏性贪痴。有力强如鹘，有爪利如锥。

音声甚eT嗗，潜通妖怪词。受日馀光庇，终天无死期。

翱翔富人屋，栖息屋前枝。巫言此乌至，财产日丰宜。

主人一心惑，诱引不知疲。转见乌来集，自言家转孳。

白鹤门外养，花鹰架上维。专听乌喜怒，信受若神龟。

举家同此意，弹射不复施。往往清池侧，却令鹓鹭随。

群乌饱粱肉，毛羽色泽滋。远近恣所往，贪残无不为。

巢禽攫雏卵，厩马啄疮痍。渗沥脂膏尽，凤凰那得知。

主人一朝病，争向屋檐窥。呦鷕呼群鵩，翩翻集怪鸱。

主人偏养者，啸聚最奔驰。夜半仍惊噪，鸺鶹逐老狸。

主人病心怯，灯火夜深移。左右虽无语，奄然皆泪垂。

平明天出日，阴魅走参差。乌来屋檐上，又惑主人儿。

儿即富家业，玩好方爱奇。占募能言鸟，置者许高赀。

陇树巢鹦鹉，言语好光仪。美人倾心献，雕笼身自持。

求者临轩坐，置在白玉墀。先问鸟中苦，便言乌若斯。

众乌齐搏铄，翠羽几离披。远掷千馀里，美人情亦衰。

举家惩此患，事乌逾昔时。向言池上鹭，啄肉寝其皮。

夜漏天终晓，阴云风定吹。况尔乌何者，数极不知危。

会结弥天网，尽取一无遗。常令阿阁上，宛宛宿长离。
元旦狱中自制弃纸灯笼狱卒以无文彩索诗赋此 其一
杨继盛（明代）

风蹴水晶碎，彩联珠翠浮。何如皎皎月，是我大灯球。
初离建康 其二
吕本中（宋代）

纷纷车马未言还，我独支离便得闲。尚有同门二三子，肯同今夜宿钟山。
除夕客桂岭
白玉蟾（宋代）

谁使诗狂堕桂林，鸣鞭袅雪一伤心。
自怜褦襶衣何薄，安有酴伤酒得斟。
真个飘蓬将欲老，何曾卤莽似如今。
黄刘不喜瑜蒙喜，须信甘宁有赏音。
梦觉一首时将解安邑赴调
赵鼎（宋代）

明月入破窗，一室炯如晓。幽人睡易惊，遥夜正寒悄。

自缘怀抱恶，安得梦寐好。推枕惘不乐，念念堕空杳。

所思天一涯，忽忽令人老。老境足悲伤，穷愁更萦绕。

嗟余竟奚为，滥为策名早。漫浪戏一官，不觉成潦倒。

况此百日中，随分接纷扰。跧如辕下驹，孤甚沙洲鸟。

未妨公事多，但使痴儿了。州县定劳人，侏儒尚能饱。

毋作腐鼠嚇，要同牛骥皂。更怜爱酒陶，未免空囊赵。

去矣莫留行，峥嵘岁云杪。三宿恋桑下，千载归华表。

更堪无定居，惊飙转蓬葆。卧闻南飞鹊，悲鸣树三绕。

念尔将安之，天阔风霜渺。不如刷劲翮，去蹑鸿鹄矫。
玉山听泉
吴孔錡（宋代）

鸣泉出涧洁而莹，尽日锵锵解佩声。
绝俗不须频洗耳，试听馀响自心清。
病中简仲弥性唐克明苏训直
陆游（宋代）

移疾还家暂曲肱，依然耐久北窗灯。
心如泽国春归雁，身是云堂旦过僧。
细雨佩壶寻废寺，夕阳下马吊荒陵。
小留莫厌时追逐，胜社年来冷欲冰。
留题东屯诗四首
李壁（宋代）

连峰叠嶂拥峥嵘，个里谁知掌样平。
还有人家留客醉，石榴花下听啼莺。
流花亭
陈与京（宋代）

丹雘依岩腹，翚飞枕碧闉。应教临水客，频问种桃人。

野色低笼日，溪光长占春。仙槎消息便，咫尺到龙津。
读山海经·其一
陶渊明（魏晋）

孟夏草木长，绕屋树扶疏。
众鸟欣有托，吾亦爱吾庐。
既耕亦已种，时还读我书。
穷巷隔深辙，颇回故人车。
欢言酌春酒，摘我园中蔬。
微雨从东来，好风与之俱。
泛览《周王传》，流观《山海图》。
俯仰终宇宙，不乐复何如？
赵路分挽章二首
吕祖谦（宋代）

晨昏生死际，至性极民彝。
巨孝东都传，劬劳小雅诗。
固应为世表，何止秀天枝。
令子传遗绪，累然不自持。
雨中题壁
张耒（宋代）

去年此日泊瓜州，衰柳萧萧系客舟。
白发天涯叹流落，今年对雨古宣州。
居庸叠翠
陈孚（元代）

断崖万仞如削铁，
鸟飞不渡苔石裂。
嵯岈枯木无碧柯，
六月不阴飘急雪。
塞沙茫茫出关道，
骆驼夜吼黄云老。
征鸿一声起长空，
风吹草低山月小。
席上赠吴氏贤子
王廷陈（明代）

豪士百忧无，生儿风骨殊。入门看宝剑，照室动明珠。

尽日提携意，华筵宾客娱。千年龙有种，一曲凤将雏。

学步犹防蹶，看人岂解呼。暂时栖玉树，他日取长途。

垂老江湖上，生涯药饵扶。一持还一笑，真足慰驰驱。
夜出湖口
葛绍体（宋代）

云连天远水连云，一片天光欲半昏。
新月似怜新雁过，伴他孤影落前村。
即事四绝 其三
吕本中（宋代）

问柳寻花懒不知，登山临水病难为。日长客去松阴静，强课儿曹学和诗。
贺新郎·东阁凭诗说
刘学箕（宋代）

东阁凭诗说。对丰姿、飘然杖屦，澹然巾葛。竹外一枝斜更好，玉质冰肌粲雪。谁折向、满头宣发。水驿云窗烟庭院，更宜晴、宜雨还宜月。霜夜永，景萧瑟。孤芳敻与群芳别。陇程遥、攀条难寄，碧云惊合。桃李漫山空春艳，不比仙风道骨。有潇洒、清新奇绝。我被幽香相懊恼，宋广平、岂但心如铁。飞暗度，石吹裂。
梅山摘其绝为四首和来余因以次韵
陈著（宋代）

弟兄能有几人同，酒趣诗情冷淡中。
须记松梅满山雪，莫随桃李杏花风。
访姚文初于绛趺堂，遂哭现闻师
阎尔梅（清代）

万里风闻海上兵，江南消息未分明。
行藏唯恐惭师友，离乱无因问死生。
再返皋桥迷旧庑，重逢市倅失真名。
潜踪直入趺堂拜，错愕相看忾一声。
鹧鸪天 寿摆铺
佚名（宋代）

鹤算遗芳续世传。武夷来作散神仙。柳营隐隐兵戎整，兰砌神神子舍贤。

倾柏酒，爇沉烟。殷勤起舞祝长年。行须一札飞鸦诏，促缀银班侍九天。
过上湖
杨万里（宋代）

上湖名是实全非，只合松江鴈骛池。
若与五湖通谱系，澹台湖弟太湖儿。
早秋归
刘威（唐代）

数口飘零身未回，梦魂遥断越王台。家书欲寄雁飞远，

客恨正深秋又来。风解绿杨三署冷，月当银汉四山开。

茫茫归路在何处，砧杵一声心已摧。
秋屏作
赵师秀（宋代）

凡有栏干处，秋来遍往还。
就中惟此地，全得见西山。
雁落遥沙小，人登废垒闲。
因怜一州景，皆在夕阳间。
水调歌头·天下云游客
葛长庚（宋代）

天下云游客，气味偶相投。暂时相聚，忽然云散水空流。饱饫闽中风月，又爱浙间山水，杖屦且逍遥。太上包中下，只得个无忧。是和非，名与利，一时休。自家醒了，不成得恁地埋头。任是南州北郡，不问大张小李，过此便相留。且吃随缘饭，莫作俗人愁。
咏竹
李覯（宋代）

外边虽节目，内里却空虚。
从来汗流浃，只为写经书。
寒雨朝行视园树
杜甫（唐代）

柴门杂树向千株，丹橘黄甘此地无。江上今朝寒雨歇，

篱中秀地画屏纡。桃蹊李径年虽故，栀子红椒艳复殊。

锁石藤稍元自落，倚天松骨见来枯。林香出实垂将尽，

叶蒂辞枝不重苏。爱日恩光蒙借贷，清霜杀气得忧虞。

衰颜更觅藜床坐，缓步仍须竹杖扶。散骑未知云阁处，

啼猿僻在楚山隅。
客海津送郭秀才南回（三首）
袁华（明代）

海雾昏昏水拍天，马牛遗矢满平川。
翻思五月江南道，万木清阴叫杜鹃。
滹沱冰合
朱诚泳（明代）

浪说河冰肯信然，流澌不动果冰坚。非关天意怜王霸，汉业中兴本在天。
锦岩夜月
释古义（明代）

千年古洞谁开辟，造化原无斧凿痕。石上藤萝悬涧阔，林间花影拂栏干。

纸窗梦觉浑生白，午夜风清不计寒。更喜高怀彭泽宰，携琴分赋碧云端。
拟咏贫士七首 其四
方回（元代）

昔在冯敬通，晚节极穷困。岂不尝专城，肥遁故无闷。

如何彼江生，赋此以为恨。政坐不能隐，揣谓意有怨。

与世一不合，心迹当两远。岂容近市朝，尚与俗物溷。
病中散步六绝 其六
岳珂（宋代）

绝怜倦翼晚风高，解绁归来得故巢。物态随人也欢喜，游丝不住舞蟏蛸。
满江红·倾国精神
赵以夫（宋代）

倾国精神，娇无力、亭亭向谁。还知否，羞沈月姊，妒杀风姨。满地知脂春欲老，平池翡翠水新肥。只花王、富贵占韶光，真绝奇。

香暗动，人未知。翻玉拍，度金衣。任轻红殷紫，对景偏宜。闻道洛阳夸此地，因思京国太平时。向沈香亭北按新词，乘醉归。
宿混元灵应宫
王慎中（明代）

玄宫东瞰皇畿迥，碧水西潆汉甸斜。初月清悬仙子洞，归云深拥羽人家。

珠林招近千年鹤，瑶箧分探九鍊砂。未驾青牛凌紫气，且乘白鹿住丹霞。
眼儿媚 春深始见梅花
王夫之（明代）

不知深浅几春宵。犹自见春娇。暗藏红粟，斜分绿影，全罩冰绡。

当时曾有孤山约，客梦已迢遥。馀香应惜，东风渐老，野水平桥。
醉题
陆游（宋代）

目光炯炯射车牛，何至随人作浪愁。
身处江湖如富贵，心亲鱼鸟等朋俦。
孤帆灭没三湘晓，野店荒寒二华秋。
醉墨不容麈土污，凭君试访寺家楼。
采桑子·秋千散后朦胧月
晏几道（宋代）

秋千散后朦胧月，
满院人闲。
几处雕阑，
一夜风吹杏粉残。
昭阳殿里春衣就，
金缕初干。
莫信朝寒，
明日花前试舞看。
旅次有赠
陆游（宋代）

黄鹤楼前逢剑客，青衣江口见诗人。
天涯莫起漂零感，物外终为自在身。
卖马求船虽少日，阻风中酒动兼旬。
中原早晚胡尘静，缑月嵩云要卜邻。
题静斋稿
沈平（宋代）

斯道在人心，如蚌藏圆珠。
散作明月光，敛则止水虚。
病中酬周吉士忱见赠二首 其二
李昌祺（明代）

为客何堪倍忆家，还悲伏枕度年华。病魔不逐青春去，醒眼惟愁白日斜。

已觉尪羸疏酒盏，更怜憔悴负莺花。方书药性偏多忌，犹说逢人拟断茶。
秋夜读书
陆游（宋代）

门前客三千，帐下兵十万，人生可意事，随手风雨散。
不如一编书，相伴过昏旦，岂惟洗贫病，亦足捍患难。
老夫垂八十，岩电尚烂烂，孤灯对细字，坚坐常夜半。
吾儿幸能继，书亦未残断，安知不遭时，清庙荐玉瓒；不然老空山，亦足化里閈。
我死斯言存，观者有追叹。
题幻居上人白莲
郑关（明代）

凉生玉井沈，露滴金池冷。虚蟾与素魄，净立白云迥。

微香散客缨，止水通禅境。忽忆东林人，临流发深省。
初伏大雨戏呈无咎四首
邓忠臣（宋代）

神龟不识烹鱼釜，生潜深渊长黄土。
谁令误落鱼网中，白书冥冥作雷雨。
嗟予蟠然别旧隐，空岩无人滴钟乳。
松菊满山胡不归，愿同妻子忍攻苦。
长歌漫漫何时旦，起坐中夜私自语。
茅茨十九漏如渑，谁知华堂醉歌舞。
山中吾庐归去来，峰插翠玉朝南户。
注目操刀必割时，尸祝何烦越尊俎。
送郑公绩赴试金陵
朱翌（宋代）

我缸无储粟，世累如缀缨。
读书寡见功，一饱不可营。
鳞差四百寡，羽惯啼饥声。
天岂私贫我，客气略已平。
安能事计然，且复师渊明。
傥有故人问，但如诗所称。
赵北口
潘德舆（清代）

划断燕云十六州，可怜中国小金瓯。幽州岂是水穷处，宋使直疑天尽头。

今日郊坰无战马，凉宵镫火有渔舟。居民犹忆宸襟畅，画鹢回环绕翠斿。
郑驾部射圃
欧阳修（宋代）

梦草西堂射圃连，兰苕初日露华鲜。晕含画的弦开月，牙算行筹酒满船。

镂管思催吟韵剧，妓帘阴薄舞衣翩。当筵独愧探牛炙，俭府芙蓉客尽贤。
英上人手录冷斋为示戏书其尾
释德洪（宋代）

五鼎八珍非我事，曲眉清倡乞人争。一帙冷斋夜深话，青灯相对听秋声。
戏寄叶县黄鲁直
孔平仲（宋代）

西山曾梦巫山雨，南浦常迷洛浦珠。古县寂寥官况冷，不知还忆旧欢无。
桃源忆故人·南枝向暖清香喷
佚名（宋代）

南枝向暖清香喷。谁付骚人词咏。一种陇头春信。不借胭脂晕。梢头谁把轻黄搵。浑似不忺施粉。疑是寿阳孤冷。染得相思病。
谒金门（道山亭饯张椿老赴行在）
张元干（宋代）

风露底石上岸巾愁起。月到房心天似水。乱峰清影里。

此去登瀛须记。今夕道山同醉。春殿明年人共指。玉皇香案吏。
端午帖子 其三 太上皇后阁
周必大（宋代）

丹篆钗符小，朱丝臂缕鲜。都无邪可辟，祇有寿方延。
少年行三首 其三
张耒（宋代）

少年卖珠登主门，主家千金惜一身。绿韝请罪见天子，尚得君王呼主人。

斗鸡走马长安道，豪杰驱来奉谈笑。汉庭碌碌公与侯，畏祸忧诛先白头。
送严上舍并寄诸公十首 寄何解元
陈造（宋代）

旧识追风足，低摧坂下车。长驱待云路，小捷已乡书。

唾手须科第，差肩有诏除。公馀富佳句，记我浑樵渔。
豫章朱芾斯宗侯逸园雨中宴别屠太初之南海罗
柳应芳（明代）

满堂游子叹飘蓬，无数离情细雨中。
飞盖西园因卜夜，挂帆南浦待分风。
岂知江海经年别，不见关山去路同。
他日相思非一水，尺书何处寄春鸿。
卜算子
徐俯（宋代）

清池过雨凉，暗有清香度。缥缈娉婷绝代歌，翠袖风中举。

忽敛双眉去。总是关情处。一段江山一片云，又下阳台雨。
次韵昌甫 其十二
韩淲（宋代）

尽道庞公遗以安，笋林上番又成竿。几年手种要谁问，常日身閒只自看。

墨妙席间殊不恶，茶甘林下莫留残。荒寻幽讨真空举，今世孤风世所难。
和文太尉第一无双绝句
苏颂（宋代）

未遂退休时望系，再烦居守主恩优。
自缘齿德高群牧，须在山河最上流。
茶洋舟中
佘翔（明代）

溪烟飞漠漠，久客荡归舟。水落滩声急，天寒曙色浮。

风尘孤剑暗，戎马十年愁。翻怪乡园近，伤心是旧游。
花月吟效连珠体十一首·其七
唐寅（明代）

花香月色两相宜，惜月怜花卧转迟。
月落漫凭花送酒，花残还有月催诗。
隔花窥月无多影，带月看花别样姿。
多少花前月下客，年年和月醉花枝。
东林寺
欧璞持（明代）

石桥路转虎溪流，古寺江天物外幽。清梵每传云壑响，长林不锁篆烟浮。

白莲香断陶潜社，明月寒生庾公楼。邀瀑扪萝无已日，僧归岳顶问重游。
双溪二首 其一
梁安世（唐代）

春霖涨合两溪平，雪浪中浮桑柘青。南市唤船撑未到，一番蓑笠满津亭。
浪淘沙
王哲（金朝）

如知九九妙中谈。明月分明照碧潭。会得双关真个理，前三三与后三三。
醉后
韩愈（唐代）

煌煌东方星，奈此众客醉。
初喧或忿争，中静杂嘲戏。
淋漓身上衣，颠倒笔下字。
人生如此少，酒贱且勤置。
鹦鹉
马守真（明代）

永日看鹦鹉，金笼寄此生。翠翎工刷羽，朱咮善含声。

陇树归还远，吴音教乍成。雪衣吾惜汝，长此伴闺情。
官居戏咏
陆游（宋代）

万里飘然似断蓬，桐庐江上又秋风。
判余牍尾栖鸦湿，衙退庭中立雁空。
灯火市楼知酒贱，歌呼村路觉年丰。
谁言病守无欢意，也与邦人一笑同。
代陈季若上张帅
林光朝（宋代）

欲将玉律播平康，长见单于拜未央。
相国正须如治郡，春风随处有甘棠。
池上感梅
钱时（宋代）

青梅如豆叶如钱，尚有馀花一颗圆。应笑东君大时样，冰霜冷眼看春妍。
诗偈 其七十八
庞蕴（唐代）

我见好畜生，知是喽罗汉。枉法取人钱，誇道能计算。

得即浑家用，受苦没人伴。有力任他骑，棒鞭脊上楦。

觜上著{金革}头，口中衔铁片。项领被磨穿，鼻孔芒绳绊。

自种还自收，佛也不能断。
送赵献可福州抚干
葛绍体（宋代）

往岁南闽路，曾知幕府崇。
已先多士列，不与众人同。
红透荔枝日，香传茉莉风。
还应飞诏急，催向道山中。
宫词
刘俨（明代）

霜月照帘栊，开帘独凝伫。
玉阑花敛房，金井桐垂乳。
风传百和香，羊车往何许。
嘿嘿整云鬟，鸦啼俄向曙。
坐进庵
晁补之（宋代）

海鱼水击三千里，决起还须九万程。坐进庵中才一步，初无行处若为行。
咏雪
秦廷璧（清代）

一夜北风紧，开门雪满沙。铺阶都似玉，着树即成花。

远近鸟声绝，缤纷絮影斜。微云谁共赏，修竹自交加。
寄寿何以仁御医用匏翁韵
顾清（明代）

松间倚几逐阴迁，竹里茶铛扫叶然。老去益知閒有味，丹成不恨世无传。

风尘笑我方为客，云海如君更羡仙。翘首碧山丛桂底，一尊相属定何年。
瓦屋山歌赠高公次一首
黄省曾（明代）

通平辞会稽，远栖峨嵋月。攀践谒天皇，授之五符诀。

丹成饵龙虎，玉霄度年劫。道陵鹤鸣中，服气冠芙蓉。

精诚感孝子，皓发来相逢。秘录炼光景，欻起云台峰。

自古餐霞人，寄迹在云岛。仙令左绵彦，窥探紫书早。

蜉蝣视尘世，轩圭一何小。少登五凤楼，双凫下长洲。

横琴啸白日，把酒思丹丘。抗怀无心云，对客如虚舟。

洒然厌嚣諠，选胜求瓦屋。万里青天西，清虚隔人俗。

珠树浮层阿，瑶芝蔼深谷。于此搆金房，命侣营河车。

萝窗桃李枝，春风易成花。它时遵三山，谈笑随洪崖。

伊余隐吴门，素心本同调。待游五岳馀，即泛瞿塘棹。

愿结蓬海盟，携手瀛洲道。
寄崔列中丞
王建（唐代）

火山无冷地，浊流无清源。人生在艰世，何处避谗言。

诸侯镇九州，天子开四门。尚有忠义士，不得申其冤。

嘉木移远植，为我当行轩。君子居要途，易失主人恩。

我爱古人道，师君直且温。贪泉誓不饮，邪路誓不奔。

如何非冈坂，故使车轮翻。妓妾随他人，家事幸获存。

当时门前客，默默空冤烦。从今遇明代，善恶亦须论。

莫以曾见疑，直道遂不敦。
早起即事
薛嵎（宋代）

隔水钟声枕上闻，城中人事已纷纷。
开门放鹤溪边去，冲破闲阶一片云。
晚望苍山即事
包节（明代）

吏散庭闲静掩扉，点苍西望翠霏微。
云裁玉叶和烟润，瀑溅珠花映雨飞。
石洞经秋龙不起，松枝将暝鹤初归。
冷然忽动餐霞思，拟陟丹梯一振衣。
永寿县太君周氏挽辞二首 其二
王安石（宋代）

子引金闺籍，身开石窌封。灵輴悲吉路，象服俨虚容。

楚挽虽多相，莱衣不更缝。谁知逝川底，剑自喜相逢。
又寒拾赞
释道璨（宋代）

淡墨磨虚空，秃笔蘸沧海。
点污天台山，是他这一对。
寄庄蒙泉
瞿智（元代）

楼殿高低瞰海边，潮生静看月流川。秘函夜诵天仙下，香积晨斋绣佛前。

碧盖团云阴寂寂，珠旒分雪溜涓涓。支郎绝爱山中景，吟得篇诗与世传。
浑家门客联句
佚名（唐代）

自与浑家邻，馨香遂满身。无心好清静，人用去灰尘。好好好好好好好好——麻大

终朝每去依烟火，春至还归养子孙。好好好好好好好好好好好好好好好好好好好好好好好好——和且耶

曾向苻王笔端坐，尔来求食浑家门。好好好好好好好好好好好好好好好好好好好好好好——和且耶
咏愁
石象之（宋代）

来何容易去何迟，半在心头半在眉。
门掩落花春去后，窗涵残月酒醒时。
柔如万顷连天草，乱似千寻帀地丝。
除却五侯歌舞地，人间何处不相随？
颂古十首
释师体（宋代）

不见人斑见虎斑，算来莫愿风队斑。
虎斑见后通回避，唯有人斑近最难。
示客
陆游（宋代）

一点昏灯两部蛙，客来相对半瓯茶。
典衣未赎身饶虱，治米无工饭有沙。
每为采菱浮野艇，时因卖药宿山家。
青鞋到处堪乘兴，不独云门与若耶。
流杯亭
连文凤（宋代）

流杯亭下水无声，满地牛关野草腥。
何事当时贪宴会，至今帝醉未能醒。
除夜寄舍弟
王安石（宋代）

一尊聊有天涯忆，百感翻然醉里眠。酒醒灯前犹是客，梦回江里已经年。

佳时流落真何得，胜事蹉跎只可怜。唯有到家寒食在，春风因泛滪溪船。
诗
谢混（魏晋）

昔为乌衣游，戚戚皆亲侄。
咏史上·匡衡
陈普（宋代）

铺陈治道本群经，无愧更生与董不生。
不赖王尊作鸣凤，欺天一点未分明。
呈阎子静廉访翰学二首 其二
方回（元代）

文星炯炯照勾吴，草诏金銮旧老儒。今□□公高北斗，后身白傅到西湖。

要途未若閒官乐，心服□□貌敬殊。臭味果能有投合，及门岂在急抠趋。
咏梅六首
赵蕃（宋代）

腊前能几日，年后不多时。
五岭无千里，东亭共一陲。
胡为欺北客，未即见南枝。
或谓冰霜候，还忧衣褐为。
导引（加上太上皇帝太上皇后尊号册宝乐章（乾道六年）·奉上册宝导引曲）
周必大（宋代）

重华真主，晨夕奉庭闱。禋祀庆成时。乾元坤载同归美，宝册两光辉。斑衣何似赭黄衣。此事古今稀。都人欢乐嵩呼震，圣寿总天齐。
牵牛花
杨巽斋（宋代）

青青柔蔓绕修墙，刷翠成花著处芳。
应是折从河鼓手，天孙斜插鬓云香。
早春用僧齐己韵
马鸣萧（清代）

柳岸冰初解，数声雁北还。青波萦古渡，黄鸟啭深山。

春草春风里，一诗一酒间。是非都不问，兴至但开颜。
贤者之孝二百四十首 其二四○ 林攒
林同（宋代）

七闽独莆郡，双阙郁相望。岂识林孝子，曾来尉福唐。
随驾出拜郊过平坡寺
金幼孜（明代）

远上平坡寺，山行似七盘。到门卸鞍马，坐石解衣冠。

仙井龙曾化，僧房犬自看。乘舆瞻已远，万骑拥旌竿。
送仲秉赴廷试五首
李吕（宋代）

欲献琅玕腹，君诗有宿盟。
云天宸极邃，日月衮衣明。
太守荐何武，诸公倾贾生。
三山移步到，寄语问玄卿。
对雨
周紫芝（宋代）

风细寒犹甚，愁多睡更浓。闭门春色里，尽日雨声中。

草各争先出，花皆称意红。故人书信少，不记此衰翁。
燕
王镃（宋代）

野棠开后忽飞来，又趁秋风海上回。
到国依栖应有梦，巢空月落旧楼台。
呼儿问煮鱼
林希逸（宋代）

有客过茅宇，停杯待煮鱼。向儿呼不已，为我问何如。

骥子抠衣至，校人授手初。叮咛凡再四，烹割勿踌躇。

正起羹鲈兴，因看遗鲤书。团栾陪父执，更欲采园蔬。
𤞑纛行
弘历（清代）

小和卓木霍集占，领兵来援围城严。先是其兵来赴救，托和鼐已二千歼。

逃生回者匍匐告，昧死尚敢潜窥觇。城中知有贼接应，借一出突施戈锬。

绿旗围城腹背敌，屹立不动战方酣。是时实赖爱隆阿，率千骑至皆奇男。

横冲截入乱𤞑阵，斩将获丑如囊探。狂𤞑难当复大败，东笼案角相藉搀。

驱至鄂根河之侧，溺水毙者如眠蚕。贼约五千三千死，千馀战士威风添。

霍集占乃抱头窜，搴其大纛铜旗尖。咳首五色书旗幅，不解其义言詀詀。

驿致既喜复致惜，设执逆首除凶憸。徂惟求定靖遐壤，止戈和众吾方忺。
渡淮
孔武仲（宋代）

扁舟次淮浦，利涉得春风。
脱险鼋鼍畔，问津桑枯中。
俯窥清夺鼋，回望渺吞空。
委注虽天力，经论是禹功。
萦纡数州接，浩荡百源通。
世久无昏垫，川今有会同。
冷烟犹漠漠，暖渌已融融。
暂得观形胜，悠然慰转蓬。
喜老自嘲
白居易（唐代）

面黑头雪白，自嫌还自怜。毛龟蓍下老，蝙蝠鼠中仙。

名籍同逋客，衣装类古贤。裘轻被白氎，靴暖蹋乌毡。

周易休开卦，陶琴不上弦。任从人弃掷，自与我周旋。

铁马因疲退，铅刀以钝全。行开第八秩，可谓尽天年。
咏史诗。金义岭
胡曾（唐代）

凿开山岭引湘波，上去昭回不较多。

无限鹊临桥畔立，适来天道过天河。
蔬食示舍弟禹圭并嘉佑
王禹偁（宋代）

吾为士大夫，汝为隶子弟。
身未列官常，庶人亦何异。
无故不食珍，礼文明所记。
况非膏粱家，左宦乏赀费。
商山水复旱，谷价方腾贵。
更恐到前春，藜藿亦不继。
吾闻柳公绰，近代居贵位。
每逢水旱年，所食唯一器。
丰稔即加笾，列鼎又何愧。
且吾官冗散，适为时所弃。
汝家本寒贱，自昔无生计。
菜茹各须甘，努力度凶岁。
偈
释彦岑（宋代）

今朝八月初五，好事分明为举。岭头漠漠秋云，树底鸣鸠唤雨。

昨夜东海鲤鱼，吞却南山猛虎。虽然有照有用，毕竟无宾无主。

唯有文殊普贤，住，住，我识得你。
放言五首·其一
白居易（唐代）

元九在江陵时，有放言长句诗五首，韵高而体律，意古而词新。予每咏之，甚觉有味，虽前辈深于诗者未有此作。唯李颀有云：“济水自清河自浊，周公大圣接舆狂”，斯句近之矣。予出佐浔阳，未届所任，舟中多暇，江上独吟，因缀五篇以续其意耳。

朝真暮伪何人辨，古往今来底事无。
但爱臧生能诈圣，可知宁子解佯愚。
草萤有耀终非火，荷露虽团岂是珠。
不取燔柴兼照乘，可怜光彩亦何殊。
野兴
陆游（宋代）

身似孤鸿铩羽翰，悲鸣饮啄住江干。
酒阑客思多新感，病起衰江失故丹。
倦枕忽闻中夜雨，疏砧又报一年寒。
幽窗晤语无来客，空倚诗情强自宽。
老兴行慈云醉中
陈著（宋代）

梅花斓斑春渐芳，山弄晴色溪生光。
筍担自随信老步，一步一伫春意长。
路逢邻叟笑谓我，须鬓皓矣脚尚强。
及今行乐刻当岁，莫学痴人无知死亦忙。
味哉此语举手谢，乘兴迤逦入宝坊。
住山老子拍手喜，翠微摇曳白鸟翔。
本来未有十日别，已似故知久别遇他乡。
坐我以蒲团叠膝之榻，薰我以柏鼎醒心之香。
饱我以银丝之饼长菜之馔，瀹我以石花之水申椒之汤。
世方慕羡黄粱枕，谁顾萧飒芙蓉裳。
独如羊枣昌歜嗜，要与古柏寒松苍。
可但三宿桑下生恩爱，已是十年方外通肝肠。
畴昔尽随电光一抹过，方来能有日晷几寸量。
划然长啸出门去，弟遵吾前子扶傍。
慈云信美非吾□，归与归与仰面天茫茫。
金国贺正旦使人到阙集英殿宴致语口号
崔敦诗（宋代）

殿头清跸起晴雷，万岁声中扇影开。
晓日青旗明疑阙，春风黄伞傍瑶台。
卿云涌瑞扶天座，仙露流甘入御杯。
要识八荒俱寿域，年年常看使星来。
江上瞻云为夏少参赋次涯翁先生韵
邵宝（明代）

洞庭东望海云飞，一棹凌风省使归。渭北漫愁江树远，衡阳真恨塞鸿稀。

金山寺近连秋浦，黄鹤楼高倚夕霏。已贵复看颁锦诰，未衰何用著斑衣。

鸟回西极千峰碧，花发东郊十里绯。寸草有心何日报，高堂无恙几时违。

天涯踪迹散还聚，客路怀思渴更饥。明到湖南重回首，君山如画带春晖。
八达岭
张岳骏（清代）

莽莽塞云横，荒山匹马行。石林腾虎气，霜日惨雕声。

野果乱红落，阴萝疏翠生。当年征战地，辛苦渡河兵。
读史 其二
王荫祜（清代）

东聘联唇齿，南征固腹心。已成吞魏势，讵料大星沈。
画兔
李纯甫（金朝）

三窟言何鄙，中林计未疏。贫而长衣褐，老矣不中书。

捣药元无死，忘蹄始见渠。子皮今尚在，遗像岂陶朱。
休日登城
杨万里（宋代）

爱他休日更新晴，忍却春寒上古城。废垒荒芦无一好，春来微径总堪行。
寄刘秀才
释重顯（宋代）

远远飞来一幅书，愈风诚重复何如。
相逢相见未期日，目断千山插太虚。
题松滋东禅院
郑文宝（宋代）

百花深处小危楼，千步苍苔到叶舟。
一夜楚江寒食雨，离人白尽未归头。
亨父录示山斋即事五篇索和遂次其韵 其四
吕南公（宋代）

啸傲村田景，巾裾得所从。壮图因酒动，睡思向书浓。

坐见云归岫，吟闻雨溅篷。但无诗准备，何以谢情悰。
夜合花·己巳二十五岁初度，寄清畹诗姊
陈家庆（清代）

蝶粉沾衣，燕泥落几，闲来细步兰房。花雨缤纷，薰风吹送微香。

惊逝水，惜流光。叹客中、易误年芳。暗寻思处，珠楼话月，玉砌追凉。

十年一梦他乡。祗麻姑东海，几见沧桑。登临万感，江流曲似回肠。

歌宛转，调凄凉。看九天、飞坠琼章。故人天末，凭谁寄语，云水相望。
陪子重游长芦寺
李之仪（宋代）

行来思住觉城东，粥饭随缘早晚钟。安得心田荒万有，便惊眼界失千重。

笑谈喜接真摩诘，衰病休嗟老曼容。馊饮残羹应不惜，聊分水墨为成龙。
自警
罗从彦（宋代）

性地栽培恐易芜，是非理欲谨于初。孔颜乐地非难造，好读诚明静定书。
登炼丹山三绝句 其一
刘安上（宋代）

攀沿绝壁上高峰，下瞰尘寰杳霭中。未饮刀圭跨鸾鹤，已如身世脱樊笼。
开禧元年四月自中都挈家还乡寓居城南十二月
汪莘（宋代）

茅屋冻将压，柴扉寒不开。
交朋几竿竹，兄弟数枝梅。
渡口月初出，沙头人正回。
客居殊自在，岁事亦相催。
梁大壮大观舞歌二首 其二 大观舞歌
沈约（南北朝）

皇矣帝烈，大哉兴圣。奄有四方，受天明命。居上不怠，临下惟敬。

举无愆则，动无失正。物从其本，人遂其性。昭播九功，肃齐八柄。

宽以惠下，德以为政。三趾晨仪，重轮夕映。栈壑忘阻，梯山匪夐。

如曰有恒，与天无竟。载陈金石，式流舞咏。咸英韶夏，于兹比盛。
江行见暴骨五具诗以埋之
陈子壮（明代）

正子空江枕石宜，桃花春水太相欺。回环试听庄生语，还尔千秋万岁期。
经越井冈寻黎惟敬秘书旧隐
区大相（明代）

华林蔽崇巘，金塘罢兰枻。曲巷屡回车，纡径枉往辙。

重来几何时，暂至不复别。燕雀虚堂归，松萝四邻阅。

图书两三卷，茅屋八九折。抚化心已凄，衔知顿情竭。

伊昔与斯人，定交于晚节。投分既忘年，对酒常累月。

觞酌方未已，世路忽羁绁。临别深久要，揽涕即长诀。

芸阁访旧德，麟园钦前哲。身退物不迕，调孤道逾洁。

凤览夫子志，虫雕馀儿悦。人伦藉芳誉，物览清洞澈。

已矣故交欢，怀中字不灭。衣冠王气孤，风雅微言缺。

玉树想平生，石泉效幽咽。山阳既恸吕，雍门亦悼薜。

玉轸久不挥，冰弦痛欲绝。三叹奉遗音，斯理谁与说。
冯深居宰会稽
释文珦（宋代）

诏辟稽山悬，清风在一琴。
那知致君术，不是字民心。
官舍桐阴合。圜扉草色深。
退衙人吏散，应共野僧吟。
次韵通明叟晚春二十七首 其十一
释德洪（宋代）

去岁春游爱野棠，今年还复出东墙。行思往事心犹在，却照清溪鬓已苍。
丹凤吟
方千里（宋代）

宛转回肠离绪，懒倚危栏，愁登高阁。相思何处，人在绣帏罗幕。芳年艳齿，枉消虚过，会合丝轻，因缘蝉薄。暗想飞云骤雨，雾隔烟遮，相去还是天角。

怅望不将梦到，素书谩说波浪恶。纵有青青发，渐吴霜妆点，容易凋铄。欢期何晚，忽忽坐惊摇落。顾影无言，清泪湿、但丝丝盈握。染斑客袖，归日须问著。
离云中一首
郑獬（宋代）

南归喜气满东风，草软沙平马足忪。
料得家人相聚说，也知今日发云中。
次韵招汪汝渊
方岳（宋代）

俗子费应酬，对面隔千里。
可人天一方，情亲不盈咫。
毛锥吾故人，商略每及此。
道逢孔方兄，偃蹇不受使。
岂知世俗眼，睥睨辄嗤訾。
语言杂土气，屡欲洗吾耳。
客从何方来，力疾为倒屣。
出迎未暇揖，肝肺已相委。
平生寡交游，正坐此曹鄙。
邻墙有麹生，之子差可喜。
试呼与之谈，时或发名理。
往持邯郸枕，分此一睡美。
月儿弯弯照九州
佚名（宋代）

月儿弯弯照九州，几家欢乐几家愁。
几家夫妇同罗帐，几个飘零在外头？
驿旁梅花
王昶（明代）

蛮村腊尾东风早，雪后溪山未枯槁。石桥西畔见寒梅，数树扶疏向苍昊。

岚深已觉暗香滋，石瘦远怜春蓓小。细雨如珠有泪垂，湿云似梦无人晓。

未逢晴旭趁黄蜂，半带朝霏啼翠鸟。先生京国打包来，直溯湘沅撷芳草。

举头苍翠乱楠槠，放脚青黄蔓萝茑。邂逅何缘对佼人，忽揩病眼开幽抱。

吴趋春信想铜坑，斗转参横水云渺。画舫篮舆日日停，香林酒舍重重绕。

都城九九尚销寒，唐花压担横枝袅。粉菂参差照碧瓷，银镫回合倾清醥。

两地凄凉正忆君，移根岂意来蛮獠。仙衣零落枳篱间，丰格依然出尘表。

肯依池馆斗秾花，自向溪泉甘窈窕。横籧谁知怨寂寥，簪巾我亦惭衰老。

停舆欲去更咨嗟，漫兴新诗慰凄悄。
病中寄诸友
陆文圭（元代）

五福人间者，吾兼疾与贫。
死宁遭疫鬼，生不媚钱神。
采药思方士，贻书何故人。
城东有别墅，风雨失残春。
次韵工部兄除夕见寄三首 其三
葛胜仲（宋代）

江城流落岁还新，懒作雕虫问大钧。月尽嘉平馀景刻，年侵彊仕尚沉沦。

晚持禅悦惟三白，晓簇春盘又五辛。肯把生涯供烂醉，黎明学不动心人。
刘良卿巡检功澎索诗戏赠二绝 其二
周凯（清代）

浩浩风波肯共来，澎山山顶几徘徊。漫誇酒量宽如海，敢把沧溟当酒杯。
感事六言
陆游（宋代）

老去转无饱计，醉来暂豁忧端。
双鬓多年作雪，寸心至死如丹。
偈颂一百二十三首 其九十八
释普度（宋代）

结夏已十日，那事无消息。云在岭头闲，水流何太急。

法法不隐藏，古今无朕迹。
重午饮赵园再和
项安世（宋代）

香玉尊前剥嫩金，已逢佳节又逢霖。
从教岁月催华发，谁识乾逢有赏心。
家在山林仍近市，手栽花木渐成阴。
更开石井依桐叶，我欲时来作一吟。
送刘叔谠赴潮州韩山山长
柳贯（元代）

揭阳海陬郡，溪谷藏雾毒。贾区乃在城，积居跨南服。

凡今仕者往，喜气溢僮仆。非轻万里途，盖善千金蓄。

子行携束书，言就韩山读。韩山祀昌黎，有酒有肴蔌。

骑麟想来过，盻盻揽遗躅。汛除蛮风清，沾溉时雨足。

以兹为教首，如日升若木。何必鳄避溪，已看鸡应卜。

今人慕古人，未免伤抑促。儒官实閒散，岁廪七十斛。

饱饭取诗哦，云月与追逐。宁无赵子徒，弹琴和予筑。

是将实装橐，果胜美粱肉。毋羞宦辙卑，所志三年谷。

子其厚韩山，听我歌《独漉》。我歌傥无證，并讯两黄鹄。
挽去华主簿侄二首
刘克庄（宋代）

汝是家珍宝，虹光贯夜窗。
友生垫巾慕，才子树旗降。
颜氏应难两，黄香未易双。
向来有椽笔，老去付谁扛。
卫卿弟和诗佳甚复和一首
葛胜仲（宋代）

俗人雪句如翻水，陈言堪吊剡藤纸。子诗清如扇上赞，使我三叹不能已。

妍姿与雪争轻明，白战不道飞瑶琼。西神山畔芙蓉水，好招烟艇浮澄瀛。

千岩不必山阴道，何处轻飘看不好。百觚判断速呼客，莫待睍消还畀昊。

天储此景娱閒人，贮瓶泼茗甘流津。茅檐从此便归隐，不待人呼祁孔宾。
生查子 其一 与王丰父、郑曼卿兄弟嵩山道中
向子諲（宋代）

月在两山间，人在空明里。山色碧于天，月色光于水。

心闲物物幽，心动尘尘起。莫向动中来，长愿闲如此。
发兰溪午泊严州登北高峰
李孙宸（明代）

早发兰阴兴未穷，高峰又复蹑晴空。婺华西隔应分彩，岳帝东来别有宫。

烟树倒悬江影出，春花犹映夕阳红。客怀正判逢僧话，莫遣征帆促晚风。
常祀五享三首 其三 送神用《兴安》。
郊庙朝会歌辞（宋代）

皇祖皇考，配帝配天。骏奔显相，神保言旋。祝以孝告，嘏以慈宣。

去来永慕，宗事惟虔。
令人生日哭以小诗
王十朋（宋代）

生日今重见，细君嗟不回。竟孤偕老愿，忍看旧时梅。
送范中发知蕲州
孔武仲（宋代）

汉南行乐不可复，殿中立班时会君。
华省方看列宿贵，名州欻见左符分。
飘蓬聚散古难必，塞马去来乌足云。
出处行藏君素达，吟情聊对祖山云。
杂记十首 其九
刘克庄（宋代）

至郭陪清语，留衣示别情。奈何凤翔骨，不得宪宗迎。
减字木兰花·江南游女
苏轼（宋代）

江南游女，问我何年归得去。雨细风微，两足如霜挽纻衣。
江亭夜语，喜见京华新样舞。莲步轻飞，迁客今朝始是归。
晚坐和韵 其二
仲并（宋代）

好月侵阶已十分，太清不受一尘昏。今宵定自梅花发，疏影横斜何处村。
平远窗中作
林希逸（宋代）

祠宇小窗西，松高柳尚低。垂垂青可爱，一带绕长堤。
种基祖蔡仲逸孙祖显一时宦游荆州官閒无事五日一宴集使仆持钵其间念既饱食不可无语
章甫（宋代）

君不闻蓟孝廉，日饭二十家。一朝拂袖去京国，追之不可空咨朝。

又不闻宾头卢，应供四天下。神通妙用固非难，中有巍然不动者。

今年有客来荆州，半世生涯一敝裘。仙风道骨愧二士，诸公亦许相追游。

迩来传食初无问，醉饱无劳主人劝。绝胜诗人杜拾遗，所历诸家才一饭。
寄金陵幕中李郎中
齐己（唐代）

龙门支派富才能，年少飞翔便大鹏。久待尊罍临铁瓮，

又从幢节镇金陵。精神一只秋空鹤，骚雅千寻夏井冰。

长忆相招宿华馆，数宵忘寝尽寒灯。
送玉峰琳长老得戒还清泉 其三
觉澄（明代）

越国吴门路几重，登高涉险访灵踪。未游东海观龙井，不到西天遇鹫峰。

飞锡去回临水寺，雨花来赴上堂钟。相逢欲问杭州景，十里荷花九里松。
和张耒高丽松扇
苏轼（宋代）

可怜堂堂十八公，老死不入明光宫。
万牛不来难自献，裁作团团手中扇。
屈身蒙垢君一洗，挂名君家诗集里。
犹胜汉宫悲婕妤，网虫不见乘鸾子。
病目
李复（宋代）

昔年勤细书，广博求多益。
谓经手一抄，可胜读数百。
矻矻三十年，尝废寝与食。
磨墨见砚穿，败笔如丘积。
高编连大轴，不知几万亿。
当时气血盛，未觉损目力。
今年四十六，百病乘其隙。
双瞳旧劳甚，凝血聚成脉。
虚炎更上攻，常若包芒棘。
远视但靃靃，浮空乱花黑。
少功跂前修，鑽仰极窥测。
志欲继绝学，九万希鹏翼。
求于形器外，脱然有所得。
上友千古魂，神遇展良觌。
年来老且病，筋骸当少息。
六物已熬成，昏气须清涤。
念奴娇 题诵昭翠深小草集后
顾翎（清代）

墨染烟驱，有孝标姊妹，何论沈谢。五色蛮笺螺子黛，漫向夜深誊写。

满幅银钩，几行鲛颗，愿作珊瑚架。金荃一卷，红珠掌上无价。

总教新月疏桐，绿窗风细，倍把愁肠惹。箧里云山诗卷在，点入倪迂小画。

招损蔷薇，划残竹粉，屐印苍苔罅。香憔脂悴，飘零多沙同社。
与契兄相遇于鄱阳同游荐福寺
赵蕃（宋代）

佛寺诚避俗，道宫还少休。
摩挲汤饼腹，咽漱乳花瓯。
爱此当檐趣，同为解带留。
不惟纾我暇，聊亦散吾忧。
海外实未尝见梅为赋一绝
李光（宋代）

春日追游载酒堂，名园疑有野梅芳。篱边水畔无寻处，只向风前认暗香。
送顾少府（一作送顾逢尉永康）
项斯（唐代）

作尉年犹少，无辞去路赊。渔舟县前泊，山吏日高衙。

幽景临溪寺，秋蝉织杼家。行程须过越，先醉镜湖花。
书长干僧房
李之仪（宋代）

昨日方得书，经年不相见。书来必累幅，分明如见面。

虽同雨千花，略不通一线。谁云非吉祥，便是金毛现。
蔡村即目
斌良（清代）

蜗壳三间屋，牛阑半亩宫。墙隅红枣日，场圃白榆风。

乞米欣邻富，扶衰望岁丰。有田空负郭，对此思无穷。
送野园之镇远
傅培（清代）

黔东是我曾游处，今日轻帆尔又过。垂老弟兄当远别，临歧涕泪各悲歌。

水连湘北风涛壮，地接滇南瘴疠多。回首天涯儿女小，官斋岁月易蹉跎。
氐州第一 题张文襄龙树院召客七札册
吴重憙（清代）

万柳堂空，寺余夕照，益都胜迹难掩。提倡诗骚，主持风雅，滂喜难冰领管。

招邀古寺，交舞处槐龙翠满。楼好翰山，簃偏近水，群仙萧散。

于今蔓草颓垣晚。那复见旧时池馆。更马郑应刘，苏辛欧赵，同付云烟。

眼望前尘尘已渺。莫论头长簿短。病榻维摩伴伊谁，炉香茗盌。
仁宗皇帝挽诗十首
文同（宋代）

徇速承王后，聪明复辟初。
恩波同海浸，刑网比天疏。
屡有搜贤诏，曾无谏猎书。
惟余封禅事，应恨缺蒲车。
洞仙歌 其二 茶
黄庭坚（宋代）

北苑春风，方圭圆璧，万里名动京关。碎身粉骨，功合上凌烟。

尊俎风流战胜，降春睡、开拓愁边。纤纤捧，研膏溅乳，金缕鹧鸪斑。

相如，虽病渴，一觞一咏，宾有群贤。为扶起灯前，醉玉颓山。

搜搅心中万卷，还倾动、三峡词源。归来晚，文君未寝，相对小窗前。